Document ID: 32007R1392

EUROOPAN PARLAMENTIN JA NEUVOSTON ASETUS (EY) N:o 1392/2007,
annettu 13 päivänä marraskuuta 2007,
neuvoston asetuksen (EY) N:o 2223/96 muuttamisesta kansantalouden tilinpidon tietojen toimittamisen osalta
(ETA:n kannalta merkityksellinen teksti)
EUROOPAN PARLAMENTTI JA EUROOPAN UNIONIN NEUVOSTO, jotka
ottavat huomioon Euroopan yhteisön perustamissopimuksen ja erityisesti sen 285 artiklan 1 kohdan,
ottavat huomioon komission ehdotuksen,
ottavat huomioon Euroopan keskuspankin lausunnon (1),
noudattavat perustamissopimuksen 251 artiklassa määrättyä menettelyä (2),
sekä katsovat seuraavaa:
(1)
Euroopan kansantalouden tilinpito- ja aluetilinpitojärjestelmästä yhteisössä 25 päivänä kesäkuuta 1996 annettu neuvoston asetus (EY) N:o 2223/96 (3) sisältää yhteisten standardien, määritelmien, luokitusten ja tilinpidon sääntöjen viitekehyksen jäsenvaltioiden tilien laatimista varten yhteisön tilastovaatimusten osalta, jotta saataisiin vertailukelpoisia tuloksia jäsenvaltioiden välillä. Mainitulla asetuksella perustettu Euroopan kansantalouden tilinpitojärjestelmä 1995 tunnetaan nimellä EKT95.
(2)
Rahapolitiikan hoitaminen talous- ja rahaliitossa (EMU), talouspolitiikan tehokas koordinointi sekä rakenteellisten ja makrotaloudellisten toimintalinjojen tarpeet edellyttävät kattavia, vertailukelpoisia, olennaisia ja oikea-aikaisia kansantalouden tilinpidon tietoja.
(3)
Asetuksen (EY) N:o 2223/96 liitteessä B säädetään kansantalouden tilinpidon tietoja sisältävistä taulukoista, jotka on säädettyihin määräaikoihin mennessä toimitettava yhteisön käyttöön. Lisäksi komissiolle toimitettavista lisätiedoista säädetään seuraavissa asetuksissa: neuvoston asetuksen (EY) N:o 2223/96 täytäntöönpanosta julkisen rahoituksen lyhyen aikavälin tilastojen osalta 3 päivänä helmikuuta 2000 annettu komission asetus (EY) N:o 264/2000 (4), muita kuin rahoitustilejä koskevasta julkisyhteisöjen neljännesvuositilinpidosta 10 päivänä kesäkuuta 2002 annettu Euroopan parlamentin ja neuvoston asetus (EY) N:o 1221/2002 (5), rahoitustilejä koskevasta julkisyhteisöjen neljännesvuositilinpidosta 10 päivänä maaliskuuta 2004 annettu Euroopan parlamentin ja neuvoston asetus (EY) N:o 501/2004 (6), neljännesvuosittaista julkista velkaa koskevien tietojen laatimisesta ja toimittamisesta 28 päivänä kesäkuuta 2004 annettu neuvoston asetus (EY) N:o 1222/2004 (7) ja institutionaalisen sektorin mukaan jaotellun muita kuin rahoitustilejä koskevan neljännesvuositilinpidon laatimisesta 6 päivänä heinäkuuta 2005 annettu Euroopan parlamentin ja neuvoston asetus (EY) N:o 1161/2005 (8). Tämä asetus ei koske tietoja, jotka sisältyvät mainittuihin asetuksiin, mutta kaikissa tässä johdanto-osan kappaleessa mainituissa kuudessa asetuksessa säädettyjen taulukoiden ja tietojen olisi yhdessä muodostettava kansantalouden tilinpidon tietojen toimittamisohjelma.
(4)
Kansantalouden tilinpidon tietojen toimittamisohjelmaa olisi päivitettävä, jotta voitaisiin ottaa huomioon käyttäjien muuttuvat tarpeet ja Euroopan unionin uudet poliittiset painopisteet ja uusien toimialojen kehittyminen.
(5)
Kansantalouden tilinpidon tietojen toimittamisohjelmassa olisi otettava huomioon joissakin jäsenvaltioissa ohjelman viitekausilla tapahtuneet perinpohjaiset poliittiset ja tilastolliset muutokset.
(6)
Talous- ja rahaliiton tietovaatimuksia käsittelevässä 25 päivänä toukokuuta 2004 annetussa talous- ja rahakomitean tilanneraportissa, jonka neuvosto hyväksyi kokouksessaan 2 päivänä kesäkuuta 2004, korostettiin, että toimittamisohjelmaa olisi muutettava, jotta se olisi EMU-toimintasuunnitelman ja Lissabonin strategian asettamien vaatimusten mukainen.
(7)
Julkisten talousarvioiden koostumusta koskevat moitteettomat tilastotiedot ovat ratkaisevan tärkeitä Lissabonin strategian mukaiselle taloudelliselle uudistukselle, ja terveyttä, koulutusta ja sosiaaliturvaa koskevat tiedot olisivat hyödyllisiä sen saavuttamiseksi. Näiden tietojen toimittamisesta olisi tultava pakollista vapaaehtoisuuteen perustuvan kauden jälkeen.
(8)
Jäsenvaltiot eivät voi riittävällä tavalla toteuttaa tämän asetuksen tavoitetta, joka on yhdenmukaistettujen kansantalouden tilinpidon tietojen tuottamiseen tarvittavien yhteisten tilastollisten standardien luominen, vaan se voidaan toteuttaa paremmin yhteisön tasolla, joten yhteisö voi toteuttaa toimenpiteitä perustamissopimuksen 5 artiklassa vahvistetun toissijaisuusperiaatteen mukaisesti. Mainitussa artiklassa vahvistetun suhteellisuusperiaatteen mukaisesti tässä asetuksessa ei ylitetä sitä, mikä on tarpeen tämän tavoitteen saavuttamiseksi.
(9)
Tässä asetuksessa säädetyt toimenpiteet ovat tilasto-ohjelmakomitean sekä raha-, rahoitus- ja maksutasetilastokomitean lausunnon mukaiset,
OVAT ANTANEET TÄMÄN ASETUKSEN:
1 artikla
Korvataan asetuksen (EY) N:o 2223/96 3 artiklan 1 kohta seuraavasti:
”1. Jäsenvaltiot siirtävät komissiolle (Eurostat) liitteessä B esitetyt tilit ja taulukot kullekin taulukolle säädetyssä määräajassa ottaen huomioon siinä vahvistetut poikkeukset.”
2 artikla
Korvataan asetuksen (EY) N:o 2223/96 liite B tämän asetuksen liitteellä.
3 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Strasbourgissa 13 päivänä marraskuuta 2007.

Labels: 12
2
19
18